ທຳນຽບປະທານາທິບໍດີຊົງວາແດ ສ.ເກົາຫຼີ ປະກາດໃນວັນທີ 8 ກຸມພານີ້ວ່າ: ທ່ານມູນເຈອິນ ປະທານາທິບໍດີ ສ.ເກົາຫຼີ ຈະພົບປະກັບທ່ານກິມຢົງນາມ ປະທານຄະນະກຳມະການປະຈຳສະພາປະຊາຊົນສູງສຸດຜູ້ປະຈຳການ ສປປ ເກົາຫຼີ ໂອກາດເດີນທາງຢ້ຽມຢາມ ສ.ເກົາຫຼີ ໃນວັນທີ 10 ກຸມພານີ້ ແລະຮັບປະທານອາຫານທ່ຽງຮ່ວມກັນ.
ຂ່າວສານສູນກາງ ສປປ ເກົາຫຼີ ລາຍງານໃນວັນທີ 5 ກຸມພານີ້ວ່າ: ທ່ານກິມຢົງນາມ ຈະນຳພາຄະນະຜູ້ແທນຂັ້ນສູງ ສປປ ເກົາຫຼີ ເດີນທາງຢ້ຽມຢາມ ສ.ເກົາຫຼີ ແລະເຂົ້າຮ່ວມພິທີໄຂງານກິລາໂອລິມປິກລະດູໜາວພຽງຊາງ. ຂະນະທີ່ແຫຼ່ງຂ່າວຈາກກະຊວງທ້ອນໂຮມປະເທດເຂົ້າເປັນເອກະພາບ ສ.ເກົາຫຼີ ໃຫ້ຮູ້ວ່າ: ສະມາຊິກຄະນະຜູ້ແທນດັ່ງກ່າວລວມມີທ່ານກິມໂຢຈົງ ຮອງຫົວໜ້າຜູ້ທີ 1 ຄະນະກຳມະການສູນກາງພັກແຮງງານ, ທ່ານໂຊວີ ປະທານຄະນະກຳມະການຊີ້ນຳການກິລາແຫ່ງຊາດ ແລະທ່ານຣີໂຊນໂວນ ປະທານຄະນະກຳມະການທ້ອນໂຮມປະເທດຊາດເຂົ້າເປັນເອກະພາບ ຂອງ ສປປ ເກົາຫຼີ.
ງານກິລາໂອລິມປິກລະດູໜາວຄັ້ງທີ 23 ຈະຈັດຂຶ້ນຢູ່ພຽງຊາງ ສ.ເກົາຫຼີແຕ່ວັນທີ 9-25 ກຸມພານີ້.